KIRJALLINEN KYSYMYS E-0810/01

esittäjä(t): María Sornosa Martínez (PSE) komissiolle

(19. maaliskuuta 2001)

Aihe: Eläinten jäännösten puutteellinen käsittely Espanjassa BSE-kriisin yhteydessä

Espanjalla on vakavia ongelmia BSE-kriisiin liittyvien eläinten jäännösten käsittelyssä huolimatta hallituksen äskettäin hyväksymästä laista, joka koski eläinten polttoa lämpövoimalaitoksissa ja sementtitehtaissa.

Erityisesti seuraavat asiat ovat ongelmallisia:

- Kaatopaikat: muun muassa Alcoran (Castellón) ja Alpuenten (Valencia) kaatopaikoilla ei ole tarkoituksenmukaisia säilytystiloja eläinten jäännöksille, joita ei erotella muista jäännöksistä tai jätteistä. Jäännöksiä ei myöskään haudata tarkoitusta varten määrätyllä tavalla, joka sisältää savikerroksen jne. Jäännösten puutteellisen varastoinnin ja hautauksen seuraukset voivat siirtyä ihmisten ravintoketjuun (jyrsijät syövät viljaa, muut eläimet syövät jyrsijöitä ja tämä voi jatkua aina ihmiseen asti).

- Hylätyt raadot: kansalliskaartin ympäristönsuojelupalvelun (el Servicio de Protección de la Naturaleza de la Guardia Civil: Seprona) tekemän tarkastuksen ensimmäisessä vaiheessa on löydetty yli kolmesataa yksilöä. Raatojen poisvieminen on ongelma, joka huonosti järjestettynä aiheuttaa väistämättä kaksinkertaisen riskin. Prionit voivat eläinten kautta päätyä ihmisten ravintoketjuun ja tietyt lajit, erityisesti suojellut haaskalinnut, voivat BSE-taudin vuoksi ja muista syistä tuhottujen eläinten hävittämisen takia kokea poikkeuksellisia ongelmia ravinnon hankinnassa.

- Polttolaitokset ja sementtitehtaat: Espanja on määrännyt Ourensen, Castellónin, Valencian ja Gerona y Leónin polttolaitokset huolehtimaan riskimateriaalin tuhoamisesta. Tästä huolimatta Castilla y Leónin hallituksen nimeämä tehdas Cebreros del Ríossa toimii ilman näitä päästöjä koskevaa lupaa eikä tallenna tietoja riskimateriaalin saapumisesta ja poistumisesta. Lisäksi Seprona on paljastanut, että kyseinen tehdas laskee laittomasti saastunutta verta Valdearacos-jokeen. Espanjassa hävityksestä huolehtivien laitosten kohdalla tulee muistaa myös suuremmat raskasmetallipäästöt ilmakehään, normaalia kuusitoista kertaa suuremmat dioksiinipäästöt sekä haju- ja terveyshaittojen vaikutus lähistön asukkaisiin.

Koska riskimateriaalin tuhoaminen on välttämätöntä,

- onko komissio tietoinen siitä, miten tämän kaltaisia jätteitä käsitellään Espanjassa?

- onko laadittu kyseisten jätteiden alkuperää, kuljetusta, käsittelyä ja tuhoamista koskeva jatko- ja valvontasuunnitelma, jossa otetaan huomioon tarpeelliset ympäristö- ja terveystakuut?

- onko komissio valmis vaatimaan, että jäsenvaltiot perustavat mekanismeja, joilla työmarkkinaosapuolet saadaan osallistumaan, ja että ne laativat kansallisiin BSE-ohjelmiin sisältyvän julkisen valvontajärjestelmän?

- kuinka komissio voi taata, että tuhoaminen tapahtuu yhteisön ympäristöä ja terveyden suojelua koskevan lainsäädännön mukaisesti kaikissa jäsenvaltioissa?

David Byrnen komission puolesta antama vastaus

(4. toukokuuta 2001)

Viimeisimmän tarkastuskäyntikierroksensa aikana komission elintarvike- ja eläinlääkintätoimisto toimitti 11.-15. joulukuuta 2000 Espanjassa tarkastuksen arvioiden muun muassa käytössä olevia toimenpiteitä, joilla varmistetaan eläinjätteen turvallinen käsittely ja hävittäminen. Tarkastuksen piiriin kuului myös aines, jolla on suurin riski sisältää tarttuvien spongiformisten enkefalopatioiden (TSE) aiheuttajia (eli erikseen määriteltyä riskiainesta). Elintarvike- ja eläinlääkintätoimiston menettelyjen mukaisesti Espanjan viranomaisille on lähetetty luonnos raportista, jossa esitetään tarkastuskäynnin tärkeimmät havainnot, päätelmät ja suositukset. Kun tähän on saatu vastaus, lopullinen tarkastuskäyntiraportti laaditaan ja toimitetaan parlamentille.

Eri elinten osallistumisesta TSE-tauteja koskeviin kansallisiin suunnitelmiin säädetään tarttuvien spongiformisten enkefalopatioiden epidemiologisesta valvonnasta ja päätöksen 94/474/EY muuttamisesta 23. huhtikuuta 1998 tehdyssä komission päätöksessä 98/272/EY(1), jossa vaaditaan jäsenvaltioita varmistamaan, että laajat tahot, mukaan luettuna toimivaltaiset viranomaiset, diagnostisten laboratorioiden henkilöstö, eläinlääkärit sekä eläinten pitäjät ja käsittelijät ovat asianmukaisesti perillä TSE-taudeista.

(1) EYVL L 122, 24.4.1998.